ΓΡΑΠΤΗ ΕΡΩΤΗΣΗ E-3438/98

υποβολή: Roberta Angelilli (NI) προς την Επιτροπή

(24 Νοεμβρίου 1998)

Θέμα: Συνοικιακή αστυνομία και εγκληματικότητα μικρής κλίμακας στις μεγάλες πόλεις

Μεταξύ των προτάσεων που διατυπώθηκαν στην Ιταλία, προκειμένου να εξασφαλισθεί περισσότερη ασφάλεια σε ζώνες όπου ο έλεγχος είναι ιδιαιτέρως δύσκολος, όπως ορισμένες περιοχές της Ρώμης, ήταν και η καθιέρωση της συνοικιακής αστυνομίας.

Ένα από τα πλέον σοβαρά προβλήματα των μεγάλων πόλεων της Ευρώπης είναι πράγματι η ασφάλεια των πολιτών λόγω της όλο και αυξανόμενης εγκληματικότητας μικρής κλίμακας, η διάδοση της οποίας έχει μεγάλες κοινωνικές επιπτώσεις στις Κοινότητες.

Βάσει των ανωτέρω, ερωτάται η Επιτροπή:

1. εάν υπάρχουν έγγραφα ή μελέτες της Επιτροπής για την ασφάλεια στις μεγάλες πόλεις της Ευρώπης;

2. εάν υπάρχουν έγγραφα ή οδηγίες σχετικά με τις στρατηγικές καταπολέμησης της εγκληματικότητας μικρής κλίμακας;

3. εάν υπάρχουν έγγραφα όσον αφορά τη μορφή της συνοικιακής αστυνομίας;

4. εάν υπάρχουν σε άλλα κράτη μέλη παρόμοιες στρατηγικές παρέμβασης των συνοικιακών αρχών.

Απάντηση της κυρίας Gradin εξ ονόματος της Επιτροπής

(8 Ιανουαρίου 1999)

Η Επιτροπή έχει συναίσθηση των προβλημάτων που δημιουργούνται από την εγκληματικότητα μικρής κλίμακας και του αντίκτυπού τους στην καθημερινή ζωή των πολιτών. Συμμερίζεται την προσέγγιση - η οποία συμπίπτει με εκείνη του Σχεδίου δράσης για την καταπολέμηση του οργανωμένου εγκλήματος, που υιοθετήθηκε από το Συμβούλιο το 1997(1) - κατά την οποία πρέπει να ληφθούν υπόψη τα φαινόμενα αστικής εγκληματικότητας στο πλαίσιο των μέτρων της Ένωσης για την καταπολέμηση της οργανωμένης εγκληματικότητας.

Η Επιτροπή υπενθυμίζει ότι σύμφωνα με το σχέδιο δράσης προτείνεται η εφαρμογή μέσων από την Ευρωπαϊκή Ένωση προκειμένου οι ευρωπαϊκές πόλεις να βγουν από το στόχαστρο του οργανωμένου εγκλήματος. Μπορούν να χρηματοδοτηθούν σχέδια στο πλαίσιο των κοινοτικών διαρθρωτικών ταμείων, αλλά μέχρι στιγμής μόνον η Ιταλία έχει χρησιμοποιήσει αυτή τη δυνατότητα.

Τα προβλήματα της αστικής εγκληματικότητας αναφέρονται επίσης σε ανακοίνωση που εκδόθηκε πρόσφατα από την Επιτροπή σχετικά με την πολιτική των πόλεων(2) η οποία περιλαμβάνει κεφάλαιο για την ανάπτυξη της πρόληψης αυτού του είδους εγκληματικότητας.

Τέλος, πρέπει να επισημανθεί ότι το Συμβούλιο Δικαιοσύνη και Εσωτερικές Υποθέσεις, κατά τη σύνοδο της 3-4 Δεκεμβρίου 1998, κατέληξε σε συμφωνία σχετικά με σχέδιο ψηφίσματος για την εφαρμογή στρατηγικής πρόληψης του οργανωμένου εγκλήματος, το οποίο προβλέπει επίσης μέτρα για την πρόληψη της αστικής εγκληματικότητας. Η επίσημη έκδοση του εν λόγω ψηφίσματος που περιλαμβάνει χρονοδιάγραμμα και περιγράφει τα καθήκοντα που θα αναληφθούν από τα κράτη μέλη, την Ευρωπαϊκή Αστυνομική Υπηρεσία (Europol) και την Επιτροπή, αναμένεται σύντομα.

Όσον αφορά τα έγγραφα στα οποία αναφέρεται το Αξιότιμο Μέλος του Κοινοβουλίου, η Επιτροπή δεν έχει αναθέσει την εκπόνηση μελετών σχετικά με την εγκληματικότητα μικρής κλίμακας. Εξάλλου, θεωρεί ότι στο πλαίσιο της αρχής της επικουρικότητας, πρωτίστως τα κράτη μέλη θα πρέπει να εφαρμόσουν υποδομή, όπως οι συνοικιακές αστυνομίες, και να καθορίσουν τις απαιτούμενες αρμοδιότητες.

Στο πλαίσιο των προγραμμάτων της, ιδίως του προγράμματος Falcone, η Επιτροπή θα μπορεί να συγχρηματοδοτεί σχέδια που αφορούν την πρόληψη του οργανωμένου εγκλήματος, καθώς και των δεσμών του με την αστική εγκληματικότητα. Θα μπορεί επίσης να υποστηρίξει ένα σύστημα ανταλλαγής πείρας και δεοντολογίας όσον αφορά την πρόληψη.

(1) ΕΕ C 251 της 15.8.1997.

(2) COM(98)605 τελικό.